इस घटना ने पढ़ने-पढ़ाने की कई परतों को उधेड़ा। मेरा उद्देश्य यहां उस प्रक्रिया के बारे में बात करना है, जिसके कारण बच्चों की ओर से ऐसी प्रतिक्रिया आई। दरअसल, हमारे यहां पढ़ाने का तरीका ऐसा होता है कि जो वास्तव में होना चाहिए वह पीछे रह जाता है या छूट जाता है। अगर किसी का जन्म लगभग अठारहवीं शताब्दी के मध्य में हुआ है और उसकी मृत्यु उन्नीसवीं शताब्दी के मध्य में हुई है तो वह लगभग सौ साल के आसपास ही जीवित रहा। मगर विषयों को इतने यांत्रिक तरीके से पढ़ाया जाता है कि बच्चे बस उसको रट कर याद भर कर लेते हैं। मसलन, बच्चों को नौ में से तीन कम करने को कहा जाए तो वे गणना करके छह बताएंगे। लेकिन फिर उसी समय नौ में से चार कम करने को कहा जाए तो बच्चे फिर से गणना करना शुरू कर देते हैं। जबकि पहले उत्तर में बस एक और कम करना था, सही उत्तर आ जाता। इसी तरह, मैंने आधा और आधा का जोड़ पूछा तो बच्चे शांत रहे।